SKRIFTLIG FORESPØRGSEL E-3095/00

af María Sornosa Martínez (PSE) til Kommissionen

(4. oktober 2000)

Om: Udvidelse af lufthavnen i Manises (Valencia Spanien)

Aeropuertos Españoles y Navegación Aérea (AENA) har udarbejdet en udviklingsplan, hvormed man agter at gennemføre en udvidelse af lufthavnen i Valencia for at tredoble dens nuværende kapacitet. Denne udvidelse, som giver mulighed for op til 100 starter og landinger i timen, vil også tredoble den nuværende støjforurening ved denne lufthavn, som er anlagt i umiddelbar nærhed af kommunerne Manises og Quart de Poblet, og det vil kunne få andre skadelige virkninger for miljøet såsom erosion og forringelse af jorden, luftforurening, forøgelse af mængden af spildevand og affald osv.

I henhold til bestemmelserne i direktiv 85/337/EØF(1) (ændret ved 97/11/EØF(2)) om vurdering af visse projekters indvirkning på miljøet skal der som følge af arten af de planlagte arbejder i lufthavnen foretages en undersøgelse af virkningerne på miljøet, efter hvad der fremgår af bilag 1 i dette direktiv (lufthavne med start- og landingsbaner på 2 100 meter og derover). Den udviklingsplan, som AENA har forelagt, indeholder imidlertid kun et kort afsnit om undersøgelse af lufthavnens indvirkning på omgivelserne. Dette afsnit

har udelukkende karakter af en beskrivelse og opfylder ikke den liste af nødvendige oplysninger, som bygherren skal give (artikel 5, stk. 3, i direktivet). Desuden tager udviklingsplanen heller ikke hensyn til de udvælgelseskriterier, der anføres i bilag 3 til direktivet. Selv om udviklingsplanen ikke nærmere behandler de negative virkninger, som miljø- og støjforureningen fra den fremtidige lufthavn vil medføre for de omkringliggende bebyggelser, erkendes det imidlertid i planen, at det i tilfælde af luftforurening vil blive nødvendigt med en fuldstændig miljøundersøgelse. En sådan undersøgelse er dog ikke er blevet foretaget, og man har heller ikke engang bebudet, at den vil blive foretaget.

I henhold til artikel 6, stk. 1 og 2, i direktivet om indvirkningerne på miljøet er bygherren desuden forpligtet til at lade hengå en høringsperiode, hvor de berørte myndigheder og den berørte befolkning har mulighed for at udtale sig om projektet inden for en rimelig frist. Denne regel er heller ikke blevet overholdt af AENA, som offentliggjorde teksten med planen i begyndelsen af august og dermed kun har givet myndigheder og berørte personer disse 30 dage i ferietiden til at undersøge sagen og fremsætte udtalelser.

Organisationen for International Civil Luftfart, OACI, vil desuden snart vil træde sammen for at revidere og skærpe sin støjnormer, som bliver obligatoriske i 2002, og Kommissionen har med sin meddelelse 99/640 tilkendegivet sin hensigt om at indføre en EU-lovgivning mod støjforurening.

Mener Kommissionen ikke i betragtning af ovenstående, at der med udgangspunkt i direktiv 85/337/EØF foreligger en klar overtrædelse af reglerne om vurdering af indvirkningerne på miljøet i forbindelse med projektet for udvidelse af lufthavnen i Manises?

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(10. november 2000)

Det ærede medlem henleder Kommissionens opmærksomhed på virkningerne for miljøet af udviklingsplanen vedrørende udvidelsen af lufthavnen i Valencia samt den mulige fejlagtige anvendelse af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet i det foreliggende tilfælde.

Det skal hertil bemærkes, at Rådets direktiv 85/337/EØF er blevet ændret ved Rådets direktiv 97/11/EF af 3. marts 1997. Dog gælder fortsat i medfør af bestemmelserne i artikel 3, stk. 2, i direktiv 97/11/EF, såfremt en ansøgning om tilladelse er indgivet før den 14. marts 1999, bestemmelserne i direktiv 85/337/EØF som affattet inden ændringen.

Hvorom alting er, må det påpeges, at direktiv 85/337/EØF, hverken i den tidligere udgave eller den ændrede udgave rummer bestemmelser om anvendelse i forbindelse med planer, som ikke udgør en tilladelse som sådan, der giver bygherren ret til at virkeliggøre et projekt som defineret i direktivet.

I det foreliggende tilfælde ser det således ikke ud til, at den pågældende udviklingsplan falder ind under gyldighedsområdet for Rådets direktiv 85/337/EØF.